Ľubomír Feldek - Smrť obyčajného človeka

Smrť génia nikoho nenaplní smútkom. Je slávny, na čo siahne, sa mu darí. Stihne urobiť viac ako iní, aj lepšie ako iní, teda aj zarobiť viac ako iní - a aj keď potom prepije viac ako iní a poplatí iným viac, než poplatia iným iní, blázon by bol, keby si myslel, že mu to iných nakloní. Ani to sa neodpúšťa! A ak má ešte aj viac detí ako iní, aj lepšiu ženu ako iní, a mnohé iné lepšie, krajšie, väčšie ako iní, jeho smrť ozaj ťažko môže niekoho naplniť smútkom.

Potešia sa, že zmizla obluda, ktorá zavádzala. A aj keď mnohé budú potom robiť iní horšie, mnohí budú aspoň chvíľu radi, že to horšie robia aspoň iní. A aj keď mnohé budú iní musieť potom robiť viacerí, mnohí budú aspoň chvíľu radi, že to aspoň robia iní viacerí. Ach, veď i ja som schopný týchto citov, ktoré každý skrýva, a nikomu ich nezazlievam. Smrť génia skrátka nikoho nenaplní smútkom.

Ale keď umrie obyčajný človek, ktorý celý život každé ráno vstával do ťažkej práce, lebo ľahšej preňho nebolo, a po práci pil najlacnejší rum a málo jedol a len veľmi jednoduché jedlá, málokto o ňom vedel, a ktovie, či bol niekto taký, komu zavadzal, je nám do plaču a nechápeme, prečo sa hovorí, že je škoda géniov, keď srdce zreteľne cíti, že práve obyčajných ľudí je škoda.